หุ้นเหมืองพุ่งนำ ตลาดหุ้นยุโรปปิดบวก ขณะเฟดลังเลขึ้นดอกเบี้ย
ตลาดหุ้นยุโรปปิดปรับตัวขึ้นเมื่อคืนนี้ (9 ต.ค.) โดยได้รับแรงหนุนจากการทะยานขึ้นของหุ้นกลุ่มเหมือง และรายงานการประชุมของธนาคารกลางสหรัฐ (เฟด) ที่แสดงให้เห็นว่าเฟดยังคงลังเลที่จะปรับขึ้นอัตราดอกเบี้ยภายในปีนี้
10 ต.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 1.21 จุด หรือ 0.33% ปิดที่ 362.82 จุด, ดัชนี CAC-40 ตลาดหุ้นฝรั่งเศส บวก 25.48 จุด หรือ 0.54% ปิดที่ 4,701.39 จุด, ดัชนี DAX ตลาดหุ้นเยอรมนี พุ่ง 103.53 จุด หรือ 1.04% ปิดที่ 10,096.60 จุด และดัชนี FTSE 100 ตลาดหุ้นลอนดอน ปรับขึ้น 41.34 จุด หรือ 0.65% ปิดที่ 6,416.16 จุด
ตลาดพุ่งขึ้น ขานรับรายงานการประชุมนโยบายการเงินของเฟดเมื่อวันที่ 16-17 ก.ย. ที่แสดงให้เห็นว่า เจ้าหน้าที่เฟดมีความวิตกเกี่ยวกับเงินเฟ้อที่ยังค่อนข้างต่ำ และเศรษฐกิจสหรัฐอาจจะยังไม่แข็งแกร่งพอที่จะรับมือกับการปรับขึ้นอัตราดอกเบี้ยในช่วงไม่กี่เดือนข้างหน้า
เจ้าหน้าที่กำหนดนโยบายการเงินของเฟดคาดว่าสถานการณ์ในตลาดโลกในช่วงที่ผ่านมามีแนวโน้มจะกดดันเงินเฟ้อต่อไปในระยะใกล้นี้ และจะก่อให้เกิดความเสี่ยงช่วงขาลงต่อแนวโน้มเศรษฐกิจสหรัฐ ด้านนักวิเคราะห์ระบุว่า มีนักลงทุนจำนวนมากขึ้นที่เชื่อว่าเฟดจะไม่มีการปรับขึ้นดอกเบี้ยจนกว่าจะถึงต้นปี 2559
ความหวังที่ว่าเฟดจะเลื่อนการปรับขึ้นดอกเบี้ยออกไปเป็นปีหน้าได้ช่วยหนุนราคาสินค้าโภคภัณฑ์ นำโดยหุ้นกลุ่มเหมือง, หุ้นแองโกล อเมริกัน ทะยานขึ้น 7.2% ส่วนหุ้นเฟรสนิลโล และหุ้นบีเอชพี บิลลิตัน ต่างดีดตัวขึ้น 4.3%, หุ้นเกลนคอร์ ซึ่งเป็นบริษัทยักษ์ใหญ่ด้านสินค้าโภคภัณฑ์ พุ่ง 7% เนื่องจากบริษัทประกาศว่าจะลดการผลิตสังกะสีลง 1 ใน 3 หลังราคาสังกะสีตกต่ำลง ซึ่งส่งผลให้ราคาสังกะสีทะยานขึ้นแตะระดับสูงสุดในรอบ 2 เดือน